Az anyák napját José Vasconcelos oktatási miniszter és "Rafael Alcudin" újságíró (az "Excélsior" újság alapítója) kezdeményezésére 1922 óta ünneplik meg Mexikóban minden év május 10-én. A Luis Ortiz Monasterio szobrász és José Villagrán García által készített emlékmű építése 1944-ben, éppen május 10-re időzítve kezdődött el, az alapkövet Manuel Ávila Camacho köztársasági elnök tette le. Az elkészült alkotást pontosan öt év múlva, 1949. május 10-én avatta fel Miguel Alemán Valdés köztársasági elnök. A 2017. szeptember 19-i földrengés során a központi oszlop és a szobor ledőlt és apró darabokra törött, de a többi elemben is keletkeztek kisebb károk. Decemberben úgy becsülték, a károk helyreállítása 20 millió pesóba fog kerülni. 2018-ban megkezdődtek az emlékmű újjáépítési munkái.